
Text rozhodnutia
Súd: Krajský súd Nitra Spisová značka: 11S/52/2015 Identifikačné číslo súdneho spisu: 4015200256 Dátum vydania rozhodnutia: 03. 02. 2016 Meno a priezvisko sudcu, VSÚ: JUDr. Darina Vargová ECLI: ECLI:SK:KSNR:2016:4015200256.3 ROZSUDOK V MENE SLOVENSKEJ REPUBLIKY Krajský súd v Nitre v senáte zloženom z predsedníčky senátu JUDr. Dariny Vargovej a členiek senátu JUDr. Evy Šiškovej a JUDr. Dany Kálnayovej, v právnej veci žalobcu: MST Trade s.r.o., Námestie Bélu Bartóka 3297/27, Veľký Meder (predtým Veľká Komárňanská 120, Dvory nad Žitavou), zastúpeného advokátom dr. jur. Ferenc Mazács, Alžbetínske nám. 328/4/1094, Dunajská Streda, proti žalovanému: Finančné riaditeľstvo Slovenskej republiky, Lazovná č. 63, Banská Bystrica, o preskúmanie zákonnosti postupu a rozhodnutia žalovaného zo dňa 18. 12. 2014 č. 1100306/1/556023/2014/5201, takto r o z h o d o l : Súd žalobu z a m i e t a . Žalobcovi náhradu trov konania n e p r i z n á v a . o d ô v o d n e n i e : Žalobca sa žalobou zo dňa 03. 03. 2015 domáhal preskúmania postupu a zákonnosti rozhodnutia žalovaného zo dňa 18. 12. 2014 č. 1100306/1/556023/2014/5201 a zrušenia tohto rozhodnutia, ktorým žalovaný zmenil dodatočný platobný výmer Daňového úradu Nitra, pobočka Nové Zámky zo dňa 19. 06. 2014 č. 9412401/5/2942903/2014 tak, že žalobcovi vyrubil rozdiel dane z pridanej hodnoty v sume 106.464,- eur za zdaňovacie obdobie január 2011. V odôvodení podanej žaloby žalobca uviedol, že sa pridržiava svojich prednesov uvádzaných vo vyjadrení zo dňa 12. 06. 2014 k protokolu z daňovej kontroly a v odvolaní zo dňa 10. 07. 2014 proti dodatočnému platobnému výmeru, ktoré tvoria neoddeliteľnú prílohu a súčasť žaloby s tým, že žalobca v týchto písomných podaniach podoprel svoju argumentáciu nielen ustanoveniami príslušného hmotného práva, a to predovšetkým zákona č. 222/2014 (správne malo byť 2004) Z. z. o dani z pridanej hodnoty v znení neskorších predpisov a zák. č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, pričom neustále poukazoval na porušovanie alebo nesprávnu aplikáciu viacerých ustanovení týchto zákonov, čo vo svojej podstate znamená nezákonný postup a nedodržiavanie zákonnosti v priebehu daňovej kontroly daňovými orgánmi. Ústredný daňový orgán vo veci nápravu nevykonal a ani nevrátil vec prvostupňovému daňovému orgánu na ďalšie došetrenie, pričom na takýto postup v daňovom konaní bolo dôvodov hneď niekoľko. Daňový úrad, ako i žalobca (správne malo byť zrejme žalovaný) počas daňovej kontroly aplikovali na žalobcu také právne predpisy, ktoré ešte v čase kontrolovaného zdaňovacie obdobia ani neexistovali a v tejto súvislosti žalobca poukázal na sprísnenie podmienok uplatnenia odpočtu dane z pridanej hodnoty tak pri vnútroštátnych, ako i pri intrakomunitárnych plneniach, ktoré sprísnené zákonné podmienky však vstúpili do platnosti až od 01. 10. 2012 (§ 43 ods. 5 a § 49 zákona č. 222/2014 Z. z. o dani z pridanej hodnoty v znení neskorších predpisov), pričom daňová kontrola bola vykonaná za obdobie január 2011. Žalobca taktiež uviedol, že žalovaný a ani správca dane neprihliadali na celkový reťazec jednotlivých obchodných prípadov, ani na rozsudok Najvyššieho súdu SR konaní pod sp. zn. 3 Sžf1/2011, ktorý je v súlade s rozhodnutím Najvyššieho správneho súdu ČR zo dňa 25. 03. 2005 pod sp. zn. 5 Afs 131/2004. Obdobný rozsudok vyniesol dňa 12. 01. 2006 Súdny dvor EÚ v konaní vo veciach C-354/03, C-355/03 a C-484/03, keď v bodoch 47, 51, 52 a 53 odôvodnenia rozsudku vyslovil rovnaký právny názor ako Najvyšší súd SR. Žalobcovi vznikli významné finančné problémy, ktoré majú za následok drastické obmedzenie, ba priam znemožnenie výkonu jeho činnosti od februára 2015, nakoľko daňový úrad mu po právoplatnosti rozhodnutia žalovaného zablokoval všetky bankové účty. Žalobca preto žiadal napadnuté rozhodnutie zrušiť a vec vrátiť žalovanému na ďalšie konanie. Žalovaný podal v predmetnej veci písomné vyjadrenie zo dňa 24. 04. 2015, v ktorom navrhol žalobu ako nedôvodnú zamietnuť a súčasne súhlasil s prejednaním veci bez pojednávania. Uviedol, že s poukazom na obsah podanej žaloby a jej príloh trvá na odôvodnení svojho rozhodnutia. Správca dane počas daňovej kontroly ako aj následného vyrubovacieho konania postupoval v súlade s právnymi predpismi (najmä zákon č. 222/2004 Z. z. o dani z pridanej hodnoty v znení neskorších predpisov) platnými v čase kontrolovaného zdaňovacieho obdobia január 2011. Žalobcom namietaný rozsudok Najvyššieho súdu SR (sp. zn. 3 Sžf 1/2011) ako aj rozsudok ESD (zo dňa 12. 01. 2006 v konaní vo veciach C-354/03, C-355/03 a C-484/03) nie je možné aplikovať na tento prípad, nakoľko správca dane neposudzoval prípad z hľadiska zaťaženia obchodných transakcií daňovým podvodom a taktiež ani z trestnoprávneho hľadiska. Vykonal dokazovanie v súlade s ust. § 29 zákona o správe daní a poplatkov v nadväznosti na ust. § 49 a ust. § 51 zákona o dani z pridanej hodnoty. Krajský súd v Nitre ako súd vecne a miestne príslušný (ust. § 246 ods. 1, ust. § 246a ods. 1 OSP), preskúmal žalobou napadnuté rozhodnutie žalovaného zo dňa 18. 12. 2014, ako i konanie, ktoré predchádzalo jeho vydaniu podľa ust. § 247 ods. 1 a nasl. OSP v rozsahu dôvodov žaloby, pričom dospel k záveru, že podaná žaloba nie je dôvodná, a preto ju zamietol podľa ust. § 250j ods. 1 OSP. Súd takto rozhodol bez nariadenia pojednávania rozsudkom v pomere hlasov 3:0, a to s poukazom na ust. § 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov, pričom rozsudok pri splnení podmienok podľa ust. § 250f ods. 1, 2 OSP (žalovaný, ani žalobca sa v zákonom stanovenej lehote 15 dní od doručenia výzvy súdu k prejednaniu veci bez nariadenia pojednávania nevyjadrili, pričom boli poučení o tom, že ak sa v tejto lehote nevyjadria, bude sa predpokladať, že proti prejednaniu a rozhodnutiu veci bez nariadenia pojednávania nemajú námietky a prejednanie veci bez nariadenia pojednávania nie je v rozpore s verejným záujmom). Žalovaný v podaní zo dňa 24. 04. 2014 (teda po uplynutí zákonom stanovenej lehoty) oznámil súdu, že s prejednaním veci bez pojednávania súhlasí. Podľa ust. § 249 ods. 2 OSP, žaloba musí okrem všeobecných náležitostí podania obsahovať označenie rozhodnutia a postupu správneho orgánu, ktoré napadá, vyjadrenie, v akom rozsahu sa toto rozhodnutie a postup napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu, a aký konečný návrh robí. Podľa § 19 ods. 1, veta prvá a druhá zák. č. 222/2004 Z. z. o dani z pridanej hodnoty v znení neskorších prepisov platnom do 30. 11. 2011, daňová povinnosť vzniká dňom dodania tovaru. Dňom dodania tovaru je deň, keď kupujúci nadobudne právo nakladať s tovarom ako vlastník. Podľa § 43 ods. 1, 5, 8 vyššie citovaného zákona, oslobodené od dane je dodanie tovaru, ktorý je odoslaný alebo prepravený z tuzemska do iného členského štátu predávajúcim alebo nadobúdateľom tovaru alebo na ich účet, ak nadobúdateľ je osobou identifikovanou pre daň v inom členskom štáte. Platiteľ je povinný preukázať, že sú splnené podmienky oslobodenia od dane podľa odsekov 1 až 4. Platiteľ je povinný preukázať dodanie tovaru do iného členského štátu kópiou faktúry, a a/ ak prepravu tovaru zabezpečí dodávateľ alebo odberateľ inou osobou, prepravným dokladom alebo iným dokladom o odoslaní, v ktorom je uvedené miesto určenia, b/ ak prepravu tovaru vykoná dodávateľ, písomným potvrdením prijatia tovaru odberateľom alebo osobou ním poverenou, c/ ak prepravu tovaru vykoná odberateľ, písomným vyhlásením odberateľa alebo ním poverenej osoby, že tovar prepravil do iného členského štátu, d/ inými dokladmi, ako napríklad zmluvou o dodaní tovaru, dodacím listom, dokladom o prijatí platby za tovar. Ak prepravu tovaru z tuzemska do iného členského štátu vykoná odberateľ alebo ju zabezpečí odberateľ inou osobou, platiteľ je povinný mať doklady podľa odseku 5 písm. a/ alebo c/ do konca šiesteho kalendárneho mesiaca nasledujúceho po skončení kalendárneho mesiaca, v ktorom sa uskutočnilo dodanie tovaru. Ak platiteľ nemá doklady podľa odseku 5 písm. a/ alebo c/ v lehote podľa prvej vety, uvedie dodanie tovaru bez oslobodenia od dane do daňového priznania za zdaňovacie obdobie, v ktorom uplynula táto lehota. Podľa § 49 ods. 1, 2 písm. a/ vyššie citovaného zákona, právo odpočítať daň z tovaru alebo zo služby vzniká platiteľovi v deň, keď pri tomto tovare alebo službe vznikla daňová povinnosť. Platiteľ môže odpočítať od dane, ktorú je povinný platiť, daň z tovarov a služieb, ktoré použije na dodávky tovarov a služieb ako platiteľ s výnimkou podľa odsekov 3 a 7. Platiteľ môže odpočítať daň, ak je daň a/ voči nemu uplatnená iným platiteľom v tuzemsku z tovarov a služieb, ktoré sú alebo majú byť platiteľovi dodané. Podľa § 51 ods. 1, písm. a/ vyššie citovaného zákona, právo na odpočítanie dane podľa § 49 môže platiteľ uplatniť, ak a/ pri odpočítaní dane podľa § 49 ods. 2 písm. a/ má faktúru od platiteľa vyhotovenú podľa § 71. Úlohou súdu v predmetnej veci bolo posúdiť správnosť postupu a právnych záverov daňových orgánov pri rozhodovaní o vyrubení rozdielu dane z pridanej hodnoty za zdaňovacie obdobie január 2011 v sume 106.464,- eur ako rozdielu medzi daňou vyrubenou žalobcom v podanom daňovom priznaní, t. j. 301,20 eur a daňou zistenou daňovým orgánom, t. j. 106.765,20 eur a zistiť, či daňové orgány pri rozhodovaní v danej veci vychádzali zo spoľahlivo zisteného skutkového stavu pri vyslovení záveru, že žalobca si v daňovom priznaní k dani z pridanej hodnoty za zdaňovacie obdobie január 2011 uplatnil odpočítanie dane z pridanej hodnoty pri tovare, u ktorého dostatočne nepreukázal existenciu obchodnej transakcie a taktiež si uplatnil dodanie tovaru s oslobodením od dane z pridanej hodnoty bez toho, aby preukázal jeho skutočné dodanie do iného členského štátu. Zároveň žalobca v daňovom priznaní uviedol i trojstranný obchod podľa ust. § 45 zák. č. 222/2004 Z. z. o dani z pridanej hodnoty v znení neskorších predpisov, a to nadobudnutie tovaru prvým odberateľom v sume 27.360,- eur a dodanie tovaru prvým odberateľom v sume 29.280,- eur. S poukazom na ust. § 249 ods. 2 OSP je súd pri preskúmavaní postupu a zákonnosti rozhodnutia žalovaného viazaný rozsahom a dôvodmi uvedenými v podanej žalobe. Zo žalobcom podanej žaloby je však zrejmé, že žalobca dôvody podanej žaloby uviedol s odkazom na iné jeho podania v priebehu daňovej kontroly, resp. daňového konania (vyjadrenie zo dňa 12. 06. 2014 k protokolu z daňovej kontroly a odvolanie zo dňa 10. 07. 2014 proti dodatočnému platobnému výmeru, ktoré i pripojil k podanej žalobe), pričom ako ďalšie dôvody podanej žaloby uviedol porušovanie a nesprávnu aplikáciu viacerých ustanovení zákonov, aplikáciu právnych predpisov, ktoré v čase kontrolovaného zdaňovacieho obdobia neexistovali, ako aj neprihliadnutie na celkový reťazec jednotlivých obchodných prípadov uskutočnených žalobcom v priebehu januára 2011. Dôvody podanej žaloby teda žalobca formuloval všeobecne, resp. s odkazom na iné jeho podania. Napriek tejto skutočnosti súd pri svojom rozhodovaní v predmetnej veci vychádzal z pripojeného administratívneho spisu a zistil, že žalovaný dňa 18. 12. 2014 vydal rozhodnutie č. 1100306/1/556023/2014-5201, ktorým na základe odvolania žalobcu proti rozhodnutiu Daňového úradu Nitra, pobočka Nové Zámky zo dňa 19. 06. 2014 č. 9412401/5/2942903/2014 rozhodol tak, že predmetné rozhodnutie správcu dane zmenil a žalobcovi vyrubil rozdiel dane z pridanej hodnoty v sume 106.464,- eur za zdaňovacie obdobie január 2011. V odôvodnení tohto svojho rozhodnutia žalovaný poukázal na to, že správca dane vykonal rozsiahle dokazovanie vo vzťahu k deklarovaným dodávateľom žalobcu (spoločnosť Van-mond company s.r.o. v Piešťanoch, KRAJOWA SPÓLKA CUKROWA SPÓLKA AKCYJNA so sídlom v Poľskej republike a CFK Cöpenicker Frucht-Kontor UG so sídlom v Spolkovej republike Nemecko), ako i k deklarovaným odberateľom (EUROTREK s.r.o. „v likvidácii“ so sídlom v Českej republike a TRIPÓLUS Kft. so sídlom v Maďarsku) v zdaňovacom období január 2011 a žalobcovi ako platiteľovi dane z pridanej hodnoty umožnil účasť na tomto dokazovaní, ktorú však nevyužil (konateľ žalobcu najskôr tvrdil, že dôkazy požadované správcom dane predloží v určenom termíne a následne sa vyjadril, že sa potrebuje poradiť s nejakým špecialistom, prípadne s daňovým poradcom, aby mohol patričné dôkazy zabezpečiť a potrebuje vyhľadať pomoc odborníka, ktorý sa vyzná v daňovom práve). Správca dane vykonal dokazovanie i formou dožiadania na príslušných správcov dane podľa sídla spoločností, ktoré žalobca označil za dodávateľov tovaru (spoločnosť Van-mond company s.r.o., ktorej mala tovar dodať spoločnosť Experience s.r.o.). Žalobca tvrdil, že v zdaňovacom období január 2011 tovar (kryštálový cukor a mlieko) riadne nakúpil od spoločnosti Van-mond company s.r.o. a dôvodne si uplatnil právo na odpočítanie dane z pridanej hodnoty celkom v sume 140.673,91 eur (podľa daňového priznania) za vyššie uvedené zdaňovacie obdobie. S takýmto tvrdením žalobcu sa podľa názoru súdu nie je možné stotožniť. Žalobca okrem predloženia faktúr vystavených spoločnosťou Van-mond company s.r.o. ako dodávateľom pre žalobcu ako odberateľa, predmetom ktorých mala byť dodávka kryštálového cukru a mlieka, ktoré sú (rovnako ako dodacie listy k jednotlivým faktúram) opatrené pečiatkou dodávateľa a odberateľa a nečitateľnými podpismi, žiadnym spôsobom nepreukázal, ako sa tieto obchody konkrétne realizovali, kto mu fakturovaný tovar konkrétne dodal, a to i napriek výzve správcu dane realizovanej pri ústnom pojednávaní dňa 24. 06. 2011, 14. 07. 2011, 02. 04. 2014 a 16. 04. 2014, aby preukázal splnenie nároku na odpočítanie dane z pridanej hodnoty a nároku na oslobodenie od tejto dane deklarované v daňovom priznaní k dani z pridanej hodnoty za zdaňovacie obdobie január 2011. Toto je potrebné konštatovať i napriek tomu, že dňa 11. 07. 2011, 13. 07. 2011 a 12. 08. 2011 bol ako svedok vypočutý František Vanya - konateľ spoločnosti Van-mond company s.r.o. (deklarovaný dodávateľ tovaru pre žalobcu), ktorý uviedol, že ako dodávateľ dodali žalobcovi v januári 2011 tovar podľa predložených faktúr, pričom tento tovar nadobudli v roku 2011 od spoločnosti Experience s.r.o., konateľom ktorej bol pán Gemeiner. Táto spoločnosť zabezpečovala i prepravu tovaru do prenajatých skladových priestorov spoločnosti Van-mond company s.r.o. na adrese: Piešťany, ulica Adama Trajana, ktoré mali prenajaté od spoločnosti Vox s.r.o., pričom vykládku i nakládku v týchto prenajatých priestoroch vykonali jeho kamaráti (vie len ich krstné mená, priezviská, ani adresy nevie) za pomoci vysokozdvižného vozíka. Prepravu tohto tovaru z prenajatých priestorov k žalobcovi už zabezpečoval odberateľ, teda žalobca. Úhrady prebehli v hotovosti až na tri prípady, kedy išlo o úhrady na bankový účet. V priebehu daňovej kontroly bolo preukázané, že prenájom skladových priestorov sa nepotvrdil (skladové priestory sa v Piešťanoch na adrese uvedenej svedkom Františkom Vanyom nenachádzajú, resp. ním uvedená adresa neexistuje a ani svedkom uvedená spoločnosť predmetné priestory prenajaté nikdy nemala). Taktiež bolo preukázané, že spoločnosť Experience s.r.o., ktorá mala dodať tovar spoločnosti Van-mond company s.r.o. (deklarovaný dodávateľ tovaru pre žalobcu) podala naposledy daňové priznanie k dani z pridanej hodnoty za zdaňovacie obdobie 4. štvrťrok 2009 a za zdaňovacie obdobie január 2011 teda táto spoločnosť daň z pridanej hodnoty nepriznala ani neodviedla. Konateľ spoločnosti Experience s.r.o. Ladislav Gemeiner vo výpovedi zo dňa 20. 02. 2013 (v rámci daňovej kontroly v spoločnosti Van-mond company s.r.o., čo vyplýva z protokolu zo dňa 23. 10. 2013 z daňovej kontroly v tejto spoločnosti) poprel uskutočnenie akýchkoľvek obchodov zo strany tejto spoločnosti ako údajného dodávateľa tovaru pre spoločnosť Van-mond company s.r.o. Vzhľadom na takto vykonané dokazovanie je potrebné uviesť, že žalobca žiadnym spôsobom deklarované dodávky tovaru (kryštálového cukru a mlieka) od tvrdeného dodávateľa, t. j. od spoločnosti Van-mond company s.r.o. nepreukázal a taktiež neboli preukázané ani dodávky tovaru tejto spoločnosti od ďalšieho tvrdeného dodávateľa, t. j. spoločnosti Experience s.r.o., ktorej konateľ to výslovne poprel a uviedol, že on len na požiadanie podpisoval nejaké doklady. Listinné doklady predložené žalobcom, teda faktúry, dodacie listy, i keď sú opatrené pečiatkou a podpisom, ešte sami osebe nepreukazujú, že medzi žalobcom ako odberateľom a deklarovaným dodávateľom skutočne došlo k reálnemu zdaniteľnému plneniu, že sú splnené hmotnoprávne podmienky na odpočítanie dane stanovené v ust. § 49 a nasl. zák. č. 222/2004 Z. z. o dani z pridanej hodnoty v znení neskorších predpisov, platnom v rozhodnom období a že žalobca ako platiteľ dane z pridanej hodnoty má nárok na jej odpočítanie. Žalobca v priebehu daňovej kontroly preukazoval nadobudnutie tovaru - kryštálového cukru a mlieka v podstate len na základe vyššie označených listinných dokladov a nevedel preukázať na materiálnom základe jeho reálne dodanie od spoločnosti Van-mond company s.r.o. Predloženie listinných dokladov (faktúr, dodacích listov) je len jednou z podmienok pre uznanie odpočítania dane z pridanej hodnoty, ale nie je tým preukázaná reálnosť a realizácia obchodnej transakcie, pretože technicky je dnes možné vyhotoviť akýkoľvek doklad a na akékoľvek plnenie bez ohľadu na to, či plnenie deklarované v dokladoch bolo i reálne uskutočnené alebo nie. Teda akékoľvek doklady bez reálneho preukázania zdaniteľného plnenia nie sú dôkazom o tom, že určité plnenie bolo i reálne uskutočnené. Správca dane v priebehu daňovej kontroly nadobudol podozrenie, že sa jedná o obchodný reťazec a dôvodne potom preveroval obchodný reťazec od prvotného dodávateľa (vrátane pôvodu tovaru) až po konečného odberateľa. Jeden zo žalobcom tvrdených dodávateľov (spoločnosť Experience s.r.o.) cukru a mlieka v reťazci prostredníctvom svojho konateľa poprel dodanie tovaru uvedeného na faktúrach nachádzajúcich sa v administratívnom spise pre spoločnosť Van-mond company s.r.o., ktorá mala dodať tovar žalobcovi a inými dôkaznými prostriedkami žalobca dodanie kryštálového cukru a mlieka nepreukázal. Tvrdenému dodávateľovi tohto tovaru v obchodnom reťazci, t. j. spoločnosti Experience s.r.o. a následne ani priamemu dodávateľovi žalobcu, t. j. spoločnosti Van- mond company s.r.o., nemohla vzniknúť daňová povinnosť na dani z pridanej hodnoty, a preto nemohlo ani žalobcovi vzniknúť právo na odpočítanie tejto dane. Daňový subjekt uplatňujúci si odpočítanie dane z pridanej hodnoty má v daňovom konaní preukázať reálnu existenciu zdaniteľného plnenia, pretože jej uskutočnenie zákon automaticky nepredpokladá. Z uvedeného potom vyplýva, že cieľom daňovej kontroly a daňového konania je overiť, či sa daňová transakcia uskutočnila tak, ako to tvrdí daňový subjekt. Preverovaním žalobcom tvrdených jednotlivých obchodných transakcií na základe ním predložených dokladov správca dane zistil a konštatoval, že doklady boli vystavené bez uskutočnenia zdaniteľného plnenia zo strany deklarovaných dodávateľov tovaru ako základnej podmienky pre uplatnenie nároku na odpočítanie dane. Obchodné prípady, ktoré žalobca považuje za uskutočnené zdaniteľné plnenia a ku ktorým predložil doklady (faktúry, dodacie listy), nespĺňajú atribúty daňových transakcií podľa zák. č. 222/2004 Z. z. o dani z pridanej hodnoty v znení neskorších predpisov a žalobca nepreukázal kauzu právneho úkonu podľa prezentovaného zámeru. Uvedené znamená, že v daňovom, ani v súdnom konaní žalobca nepreukázal, že ním predložené doklady zodpovedajú reálnemu plneniu. Súd považuje za potrebné uviesť, že ak má ísť o daňový doklad spôsobilý na odpočítanie dane z pridanej hodnoty, musí ho vyhotoviť platiteľ, t. j. osoba, ktorá atribúty platiteľa tejto dane spĺňa a ide o osobu, ktorá má platiť daň z pridanej hodnoty a súčasne táto osoba reálne uskutočnila zdaniteľné plnenie. Je povinnosťou každej zmluvnej strany, aby sa pri úprave obchodných vzťahov odstránilo všetko, čo by mohlo viesť k vzniku rozporov, pričom toto zahŕňa i povinnosť overiť si informácie a skutočnosti ohľadne obchodného partnera. Žalobca si zrejme tieto informácie neoveril dostatočne, a preto je možné dôvodne pochybovať, či mu fakturovaný tovar dodal platiteľ dane z pridanej hodnoty a či faktúry boli vôbec vystavené platiteľom tejto dane. S poukazom na uvedené, je potom podľa názoru súdu dôvodné konštatovanie žalovaného, že nebolo preukázané, že došlo k zdaniteľnému plneniu medzi dvoma platiteľmi dane z pridanej hodnoty a žalobca si v daňovom priznaní k dani z pridanej hodnoty za zdaňovacie obdobie január 2011 nedôvodne uplatnil odpočítanie tejto dane. Súd považuje za potrebné uviesť, že správca dane postupoval v súlade so zákonom, keď pre opodstatnené pochybnosti o tvrdeniach žalobcu dbal na to, aby skutočnosti pre správne určenie daňovej povinnosti boli zistené čo najúplnejšie. Z dôvodu, že u deklarovaného priameho dodávateľa žalobcu, t. j. spoločnosti Van-mond company s.r.o., sa vzhľadom na tvrdenie konateľa spoločnosti Experience s.r.o. (ktorá mala tovar spoločnosti Van-mond company s.r.o. dodať) nepotvrdilo reálne nadobudnutie tovaru, správca dane za účelom zistenia objektívnej pravdy bol povinný prešetriť celý obchodný reťazec vrátane zahraničného odberateľa. Kontrolu dane v uvedenom rozsahu vykonal aj preto, lebo základné pravidlá dane z pridanej hodnoty musia byť dodržané v celom obchodnom reťazci, čo znamená, že najskôr musí byť daň za dodaný tovar do štátneho rozpočtu odvedená a až potom môže prísť k odpočítaniu dane. Správca dane bol povinný zisťovať pohyb tovaru v celom obchodnom reťazci a medzi všetkými spoločnosťami v reťazci až po zahraničného odberateľa. S poukazom na ust. § 15 ods. 6 zák. č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov bolo povinnosťou daňového subjektu v priebehu daňovej kontroly predkladať všetky dôkazné prostriedky preukazujúce jeho tvrdenia. Žalobca nevyvrátil zistenia správcu dane, aj keď mal na to dostatočný časový priestor a neurobil tak ani na opakované výzvy správcu dane realizované v priebehu daňovej kontroly, pričom i z vlastnej iniciatívy si mal a mohol zabezpečiť relevantné dôkazy, čo ale v celom konaní neučinil. Skutočnosť, že žalobca mal účtovné doklady na deklarovaný tovar (cukor, mlieko) ešte neznamená, že tento tovar bol i dodaný spoločnosťou uvedenou na predložených faktúrach (Van- mond company s.r.o.), keďže nebol preukázaný pôvod predmetného tovaru, nebolo možné identifikovať spoločnosť, ktorá dodala cukor a mlieko dodávateľovi žalobcu, ani preveriť prepravcu tohto tovaru a ani miesto jeho uskladnenia. Žalobca teda ako platiteľ dane z pridanej hodnoty neuniesol dôkazné bremeno na preukázanie dôvodnosti odpočítania dane z pridanej hodnoty v zdaňovacom období január 2011 pri deklarovanom obchode so spoločnosťou Van-mond company s.r.o. ako dodávateľom. K tvrdeniu žalobcu o dodaní tovaru - kryštálového cukru (ktorý mu podľa predložených listinných dokladov mala dodať spoločnosť Van-mond company s.r.o.) daňovému subjektu do Českej republiky (spoločnosti EUROTREK s.r.o.) a daňovému subjektu do Maďarska (spoločnosti TRIPÓLUS Kft.), ktoré žalobca deklaroval v daňovom priznaní k dani z pridanej hodnoty za mesiac január 2011 ako dodávky oslobodené od dane z pridanej hodnoty, je potrebné uviesť, že medzi účastníkmi konania bolo sporné, či žalobca splnil alebo nesplnil podmienky na oslobodenie od platenia dane z pridanej hodnoty uplatnené pri tovare (kryštálovom cukre), ktorý mal podľa jeho tvrdenia a predkladaných dokladov (faktúry, dodacie listy, medzinárodné nákladné listy - CMR, vyjadrenia žalobcu k zabezpečeniu prepravy) odoslať a dodať daňovému subjektu v Českej republike a do Maďarska v januári 2011 a či tieto predložené doklady právne relevantným spôsobom preukazujú dodanie tovaru do iného členského štátu Európskej únie. V daňovom priznaní za mesiac január 2011 žalobca uviedol dodanie tovaru s oslobodením od dane v sume 174.087,- eur, z toho podľa ust. § 43 ods. 1 a 4 vyššie citovaného zákona v sume 174.087,- eur, pričom v rámci daňovej kontroly preukazoval, že sa jedná o tovar odoslaný a dodaný do Českej republiky a do Maďarska. Pri odoslaní tovaru do iného členského štátu je pre oslobodenie od dane z pridanej hodnoty potrebné skúmať najmä prechod práva nakladať s tovarom ako vlastník na nadobúdateľa a zároveň fyzický pohyb tovaru. V predmetnej veci je však potrebné vychádzať z toho, že pokiaľ žalobca nepreukázal reálne nadobudnutie tovaru v tuzemsku, nemohol preukázať ani jeho reálne dodanie zahraničnému daňovému subjektu. Z oznámenia českej daňovej správy jednoznačne vyplynulo, že spoločnosť EUROTREK s.r.o. je v mieste svojho sídla nekontaktná, zmenil sa jej zástupca a za zdaňovacie obdobie január 2011 nepodala daňové priznanie k dani z pridanej hodnoty a vzhľadom k zisteným skutočnostiam táto spoločnosť od začiatku roka 2010 nevykonávala fakticky žiadnu ekonomickú činnosť a predtým sa zaoberala repasovaním športových strojov pre nemeckého odberateľa. S poukazom na tieto zistenia českej daňovej správy, ktoré nepotvrdzovali žalobcom tvrdené dodanie tovaru do iného členského štátu Európskej únie, konkrétne do Českej republiky, bolo povinnosťou správcu dane v rámci daňovej kontroly preskúmať a vyhodnotiť žalobcom predlžené doklady (faktúry, dodacie listy, medzinárodné nákladné listy - CMR), ktorými žalobca mienil preukázať dodanie tovaru - kryštálového cukru odberateľovi do Českej republiky. Z týchto dokladov, ako i z písomných vyjadrení žalobcu je zrejmé, že dopravu do Českej republiky mal zabezpečiť odberateľ a vykonávať ju mali podľa medzinárodných nákladných listov - CMR rôzni dopravcovia (GTN, s.r.o., STL CZ s.r.o.) zabezpečení odberateľom tovaru. V ust. § 43 ods. 1 a 5 zák. č. 222/2004 Z. z. o dani z pridanej hodnoty v znení neskorších predpisov sú stanovené podmienky oslobodenia od dane z pridanej hodnoty pri tovare, ktorý je odoslaný alebo prepravený z tuzemska do iného členského štátu predávajúcim alebo nadobúdateľom tovaru alebo na ich účet a príkladmo sú uvedené doklady, ktorými možno preukázať dodanie tovaru do iného členského štátu. V predmetnej veci bol teda žalobca povinný preukázať, že splnil podmienky oslobodenia od dane z pridanej hodnoty a že tovar - kryštálový cukor dodal do Českej republiky tvrdenému odberateľovi, t. j. spoločnosti EUROTREK s.r.o.. Dodanie tovaru odberateľovi do Českej republiky žalobca preukazoval predložením faktúr, pričom ku každej faktúre pripojil dodacie listy, medzinárodné nákladné listy - CMR, ako i ďalšie listinné doklady. I keď predložené medzinárodné nákladné listy - CMR sú opatrené pečiatkou žalobcu ako odosielateľa a nečitateľným podpisom, pečiatkou dopravcu a nečitateľným podpisom, pečiatkou spoločnosti EUROTREK s.r.o. a nečitateľným podpisom ako odberateľa, tieto doklady jednoznačne a dostatočne nepreukazujú dodanie tovaru do iného členského štátu, a to s poukazom na tú skutočnosť, že žalobca jednoznačne nepreukázal nadobudnutie tovaru, pri ktorom deklaroval jeho vývoz do Českej republiky. Vyššie uvedené sa týka i dokladov (faktúr, medzinárodných nákladných listov - CMR), ktoré žalobca predložil v súvislosti s deklarovaným vývozom tovaru (kryštálového cukru) spoločnosti TRIPÓLUS Kft. do Maďarska. Ani na základe dožiadania o poskytnutie daňových informácií, maďarská daňová správa nepotvrdila dodanie tovaru tejto spoločnosti ako odberateľovi zo strany žalobcu ako dodávateľa s tým, že úloha maďarského daňového subjektu v deklarovanej obchodnej transakcii je nejasná a predpokladajú zapojenie do karuselového obchodu. Konateľ žalobcu bol s výsledkami zistenia českej a maďarskej daňovej správy preukázateľne oboznámený, pričom uviedol, že tovar nakúpil od spoločností uvedených na faktúrach a predal ho spoločnostiam, ktoré sú taktiež uvedené na faktúrach. Takéto vyjadrenie štatutárneho zástupcu žalobcu s poukazom na vyššie uvedené zistenia jednoznačne nepreukazuje a nepotvrdzuje dodanie tovaru do iného členského štátu, ktoré je v štáte odoslania tovaru oslobodené od dane z pridanej hodnoty a daňová povinnosť prechádza na odberateľa, teda na daňový subjekt v štáte, do ktorého bol tovar dodaný. S poukazom na uvedené zistenia, vyplývajúce z predloženého administratívneho spisu, je potom i podľa názoru súdu dôvodné konštatovanie daňových orgánov, že žalobca dostatočne nepreukázal dodanie tovaru deklarovaným odberateľom do Českej republiky (EUROTREK s.r.o.) a do Maďarska (TRIPÓLUS Kft.), ktorí nepriznali intrakomunitárne nadobudnutie tovaru a nezaplatili daň z pridanej hodnoty v Českej republike, resp. v Maďarsku, čo jednoznačne potvrdila česká a maďarská daňová správa. Z uvedených dôvodov potom žalobcovi nevzniklo právo na ním uplatnené oslobodenie do dane z pridanej hodnoty. Takýto názor súdu je v súlade s právnym názorom Najvyššieho súdu SR, vyjadreným v rozsudku zo dňa 09. 12. 2010 v konaní pod sp. zn. 8Sžf/5/2010, v ktorom bola riešená identická právna problematika podľa Šiestej smernice Rady 77/388/EHS zo 17. 05. 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty. Túto Smernicu súčinnosťou od 01. 01. 2007 nahradila Smernica Rady 2006/112/ES z 28. 11. 2006 o spoločnom systéme dane z pridanej hodnoty, ktorá v zásade na rovnakých princípoch upravuje zdaniteľné transakcie vrátane dodania tovaru a jeho nadobudnutia v rámci Spoločenstva. Z článku 138 tejto smernice vyplýva, že „členské štáty oslobodia od dane dodanie tovaru odoslaného alebo prepraveného do miesta určenia mimo ich územia, ale v rámci Spoločenstva predávajúcim, nadobúdateľom alebo na ich účet, uskutočnené pre inú zdaniteľnú osobu alebo nezdaniteľnú právnickú osobu konajúcu ako takú v inom členskom štáte, než je členský štát, v ktorom sa odoslanie lebo preprava tovaru začala“. I Smernica Rady 2006/112/ES z 28. 11. 2006 teda kladie dôraz na dodanie tovaru a na jeho nadobudnutie zdaniteľným subjektom v inom členskom štáte, ku ktorému dôjde len vtedy, keď právo nakladať s tovarom ako vlastník prejde na nadobúdateľa a keď dodávateľ preukáže, že tovar bol odoslaný alebo prepravený do iného členského štátu predávajúcim, nadobúdateľom alebo na ich účet a že v dôsledku tohto vývozu alebo prepravy fyzicky opustil územie členského štátu dodania. Uvedené znamená, že žalobca ako daňový subjekt, ktorý si uplatnil oslobodenie od dane z pridanej hodnoty pri deklarovaných dodávkach cukru, bol povinný preukázať, že tovar skutočne fyzicky opustil územie Slovenskej republiky a bol dodaný ním deklarovaným odberateľom, teda spoločnosti EUROTREK s.r.o. a TRIPÓLUS Kft., na ktoré prešlo právo nakladať s tovarom ako jeho vlastník. Za takýto doklad v predmetnej veci možno považovať napr. daňové priznanie podané nadobúdateľom tovaru v členskom štáte určenia alebo skladové listy nadobúdateľa. Zo žalobcom predložených dokladov nemožno vyvodiť jednoznačný záver o vývoze a dodaní tovaru do iného členského štátu. Medzinárodné nákladné listy sú predovšetkým dokladom o uzavretí a obsahu prepravnej zmluvy a v prípade, ak sa nepreukáže opak i o prevzatí zásielky dopravcom, čo vyplýva z čl. 9 vyhl. č. 11/1975 Zb. o Dohovore o prepravnej zmluve v medzinárodnej cestnej nákladnej doprave. Samotná existencia dokladov bez preukázania skutočnej fyzickej existencie dodania tovaru nie je relevantným dokladom preukazujúcim uskutočnenie obchodu. Naviac z čl. 138 Smernice Rady č. 2006/112/ES jednoznačne vyplýva, že od dane je oslobodené len dodanie tovaru odoslaného alebo prepraveného do miesta určenia mimo územia štátu odoslania, ale v rámci Spoločenstva, a to predávajúcim, nadobúdateľom alebo na ich účet. Dôraz na preukázanie skutočnej existencie dodávky tovaru deklarovanému odberateľovi pri uplatňovaní oslobodenia od dane z pridanej hodnoty vyplýva i z rozsudku Súdneho dvora vo veci C-146/05 „Albert Collé“, ako i z rozsudku vo veci C-409/04 vo veci „Teleos plc.“, v abstrakte ktorého je výslovne uvedené, že k uplatneniu oslobodenia dodávky od dane dôjde len vtedy, keď právo nakladať s tovarom ako vlastník prejde na nadobúdateľa a keď dodávateľ preukáže, že tento tovar bol odoslaný alebo prepravený do iného členského štátu a že v dôsledku tohto vývozu alebo tejto prepravy fyzicky opustil územie členského štátu dodania. Pokiaľ žalobca v podanej žalobe poukazoval na rozsudok Najvyššieho súdu SR v konaní pod sp. zn. 3 Sžf/1/2011 a rozsudok Najvyššieho správneho súdu ČR v konaní pod sp. zn. 5 Afs 131/2004, rozsudky Súdneho dvora EÚ v konaní vo veciach C-354/03, C-355/03 a C-484/03, súd poukazuje na rozsudok Najvyššieho súd SR zo dňa 25. 01. 2012 v konaní pod sp. zn. 2Sžf/19/2011, v ktorom sa uvádza nasledovné: „Pokiaľ sa žalobca v daňovom konaní, alebo v súdnom prieskumnom konaní odvolával na niektoré rozsudky Súdneho dvora, bolo jeho dôkazným bremenom preukázať, že skutkový stav jeho daňovej transakcie má prvky niektorého z rozsudkov Súdneho dvora, a nie len uvádzať niektoré právne závery v týchto rozsudkoch uvedené“. V predmetnej veci žalobca iba všeobecne poukazoval na vyššie označený rozsudok Najvyššieho súdu SR (uvádzajúc jeho právne závery), ako i na rozsudok Najvyššieho správneho súdu ČR, resp. na rozsudky Súdneho dvora EÚ v konaní vo veciach C-354/03, C-355/03 a C-484/03, ale bez toho, aby uviedol, v čom sa zhoduje skutkový stav riešený v týchto rozsudkoch s jeho prípadom, a preto na tieto rozsudky súd nemohol prihliadať. V súvislosti s prejednávanou vecou však súd poukazuje na rozsudok Najvyššieho súdu SR zo dňa 13. 11. 2012 v konaní pod sp. zn. 3Sžf/24/2012, v ktorom sa riešila obdobná právna problematika (reálnosť zdaniteľného plnenia, obchodný reťazec, reálnosť prepravy do iného členského štátu) ako v posudzovanej veci a právnym názorom vysloveným v tomto rozsudku sa súd riadil. V priebehu daňovej kontroly žalobca zároveň predložil doklady (faktúry), podľa ktorých mal nadobudnúť tovar (kryštálový cukor) od dodávateľa KRAJOWA SPÓLKA CUKROWA SPÓLKA AKCYJNA so sídlom v Poľskej republike. Poľská daňová správa na základe žiadosti o medzinárodnú výmenu daňových informácií uviedla, že táto spoločnosť potvrdila dodanie tovaru žalobcovi v sume 360.000,- eur. Taktiež žalobca predložil doklady (faktúry) podľa ktorých mal nadobudnúť kryštálový cukor od spoločnosti CFK Cöpenicker Frucht-Kontor so sídlom v Spolkovej republike Nemecko, ktorá podľa oznámenia nemeckej daňovej správy potvrdila dodanie tovaru žalobcovi v sume 95.760,- eur, pričom tento tovar nadobudla od spoločnosti Magyar Cukor Manufaktura Kft. a žalobca si ho vyzdvihol v Maďarsku u tejto spoločnosti. Žalobca mal pri týchto obchodoch priznať daň z nadobudnutia v sume 91.152,- eur, pričom daň priznal len v sume 51.840,- eur. Navyše žalobca v daňovom priznaní k dani z pridanej hodnoty za zdaňovacie obdobie január 2011 deklaroval na riadku 34 trojstranný obchod (nadobudnutie tovaru prvým odberateľom) v sume 27.360,- eur, k čomu predložil opäť len listinné doklady (faktúry, prepravné doklady), podľa ktorých mal nakúpiť tovar - kryštálový cukor od spoločnosti CFK Cöpenicker Frucht-Kontor, pričom tento dodávateľ v systéme VIES nenahlásil intrakomunitárne dodanie tovaru. Daňová správa Spolkovej republiky Nemecko na základe žiadosti o medzinárodnú výmenu informácií oznámila správcovi dane, že spoločnosť CFK Cöpenicker Frucht-Kontor dodala žalobcovi tovar nadobudnutý od spoločnosti Magyar Cukor Manufaktura Kft. a žalobca si tovar vyzdvihol v Maďarsku u tejto spoločnosti. Nejedná sa teda o trojstranný obchod, ale o dodávku, ktorá nie je v zdaniteľná v SRN. Na riadku 35 daňového priznania (dodanie tovaru prvý odberateľom) žalobca deklaroval trojstranný obchod v sume 29.280,- eur pre platiteľa TRIPÓLUS Kft., pričom na predmetných faktúrach nie je odkaz na trojstranný obchod, ale jedná sa o intrakomunitárne dodanie tovaru pre tohto platiteľa dane. Konateľ žalobcu na ústnom pojednávaní dňa 16. 04. 2014 uviedol, že v predmetných prípadoch sa nejedná o trojstranný obchod a tento bol v daňovom priznaní uvedený omylom. Z daňovej kontroly vykonanej u žalobcu ako platiteľa dane z pridanej hodnoty nesporne vyplynulo, že obchodné transakcie sa reálne neuskutočnili tak, ako ich žalobca deklaruje, teda nezodpovedajú realite, t. j. zdaniteľné plnenie (zdaniteľné transakcie) v zmysle zák. č. 222/2004 Z. z. o dani z pridanej hodnoty v znení neskorších predpisov sa neuskutočnilo. Správca dane na základe rozsiahleho šetrenia konštatoval v súlade so zabezpečenými dôkazmi, ako aj svedeckými výpoveďami, že zdaniteľné plnenia podľa predložených faktúr, na ktoré platiteľ v kontrolovanom zdaňovacom období realizoval daňový odpočet, sa s deklarovanými dodávateľmi/odberateľmi neuskutočnili a išlo len o formálnu existenciu faktúr. Potom aj samotné preukazovanie zaplatenia predmetných súm podľa vystavených faktúr nemohlo byť predpokladom pre odpočítanie dane v zmysle vyššie citovaného zákona, keďže sa nejednalo o zdaniteľné plnenia. Napriek vyššie uvádzanej všeobecnosti podanej žaloby, súd dospel k záveru, že preskúmavané rozhodnutie žalovaného zo dňa 18. 12. 2014 vychádza z podrobne zisteného skutkového stavu veci, je jednoznačné a zrozumiteľné, pričom vychádza z dôvodne vyvodeného záveru o neunesení dôkazného bremena žalobcom, a to v súvislosti s nepreukázaním existencie jednotlivých zdaniteľných plnení pri domácom nadobudnutí tovaru a jeho dodaní do iného členského štátu, ktoré mal žalobca v kontrolovanom zdaňovacom období realizovať, pričom nebola preukázaná potreba doplnenia dokazovania na ďalšie rozšírené zisťovanie skutkového stavu. Žalovaný pri rozhodovaní v danej veci vychádzal zo spoľahlivo a nepochybne zisteného skutkového stavu veci a rozhodol podľa právneho predpisu účinného v čase kontrolovaného zdaňovacieho obdobia. Zároveň žalovaný v odôvodnení svojho rozhodnutia zdôvodnil potrebu zmeny odvolaním napadnutého dodatočného platobného výmeru v zmysle zníženia daňovej povinnosti žalobcu. Správca dane nepostupoval v súlade s ust. § 22 ods. 1 zák. č. 222/2004 Z. z. o dani z pridanej hodnoty v znení neskorších predpisov účinného v čase kontrolovaného zdaňovacieho obdobia, pričom nesprávne určil základ dane a následne i výšku dane zo súm uvedených na faktúrach vystavených žalobcom ako platiteľom dane v zdaňovacom období január 2011 pre odberateľa EUROTREK s.r.o. Žalovaný vydal v odvolacom konaní rozhodnutie, ktoré aplikovalo ust. § 22 ods. 1 vyššie citovaného zákona v znení účinnom v čase kontrolovaného zdaňovacieho obdobia, v dôsledku čoho došlo k zníženiu vyrubeného rozdielu dane na sumu uvedenú v preskúmavanom a žalobou napadnutom rozhodnutí. Záver žalovaného, ktorý urobil a ustálil vo svojom rozhodnutí, zodpovedá zásadám logického myslenia a je v súlade aj s hmotnoprávnymi ustanoveniami zák. č. 222/2004 Z. z. o dani z pridanej hodnoty v znení neskorších predpisov platnom v čase posudzovaného zdaňovacieho obdobia. Rozsiahle vykonané dokazovanie teda nepreukázalo uskutočnenie reálnych zdaniteľných plnení, k čomu samotné faktúry nepostačujú. Súd nezistil, že by žalobou napadnuté rozhodnutie trpelo takými vadami, ku ktorým by musel prihliadnuť bez ohľadu na to, či boli žalobcom namietané. Z uvedených dôvodov súd žalobu ako nedôvodnú zamietol podľa ust. § 250j ods. 1 OSP. O trovách konania súd rozhodol podľa ust. § 250k OSP tak, ako je uvedené vo výroku tohto rozhodnutia a neúspešnému žalobcovi náhradu trov konania nepriznal. Poučenie: Proti tomuto rozsudku možno podať odvolanie do 15 dní odo dňa jeho doručenia na Krajský súd v Nitre, písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha (§ 205 ods. 1 OSP).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4015200256.3 (dáta aktuálne k 14. 11. 2026). Záväzné je znenie zverejnené súdom.




